Week van rou ná student se skietdood | Maroela Media
Die Tshwane-Universiteit van Tegnologie (TUT) het Maandag 'n week van rou aangekondig nadat Katlego Andries Monareng, 'n finalejaar regstudent, verlede Donderdag op die universiteit se Noordkampus in Soshanguve doodgeskiet is.
Willa de Ruyter, woordvoerder van TUT, het gesê die week van rou sal op alle kampusse van toepassing wees.
"Terwyl die universiteit die gesin bystaan met begrafnisreëlings word voorbereidings gedoen vir 'n gedenkdiens wat deur sy medestudente bygewoon sal word. As 'n openbare vertoon van rou sal die TUT-vlag tot die einde van die week halfmas hang op alle kampusse," het De Ruyter gesê.
Prof. Lourens van Staden, visekansellier en rektor van TUT, het aangekondig dat alle bedrywighede op alle kampusse vir die res van die week ter gedagtenis aan Monareng opgeskort sal word.
Dié besluit is glo geneem nadat daar Maandag weer eens plek-plek geweld en saakbeskadiging uitgebreek het op die Soshanguve en Ga-Rankuwa-kampusse.
"Die betogings het deur die loop van die oggend oorgespoel na die Pretoria-kampus en daarom is bedrywighede daar ook opgeskort," het De Ruyter gesê.
TUT se bestuur het weer eens sy kommer uitgespreek oor die veiligheid van studente, personeel en eiendom.
Die universiteit sal binnekort 'n aankondiging doen in verband met die akademiese plan vir die res van die semester.
Maroela Media het vroeër berig daar het Donderdagaand 'n geskil ontstaan by TUT se Noordkampus in Soshanguve tydens 'n verkiesing van die verteenwoordigende studenteraad (VSR) wat tot 'n bakleiery gelei het. Die polisie is ontbied. Volgens ooggetuies het die polisie glo met skerp ammunisie op studente losgebrand. Monareng is doodgeskiet en nog 'n student is gewond.
Dit is egter nog nie duidelik of Monareng deur die polisie doodgeskiet is en of iemand anders ook skote afgevuur het nie.
"Ná die routydperk sal 'n besluit geneem word oor die weg vorentoe in terme van die verkiesings," het De Ruyter gesê.
De Ruyter het verder gesê dat die polisie en die onafhanklike polisie-ondersoekdirektoraat (Opod) se ondersoek na Monareng se dood reeds aan die gang is. 'n Volskaalse forensiese ondersoek na aantygings dat daar moontlik met die stemme gepeuter is en verkiesingsbedrog plaasgevind het, word ook gedoen.
Dr. Bandile Masuku, voorsitter van die TUT-raad, het tydens 'n vergadering tussen hom, TUT se bestuur, die studenteleierskap, die uitvoerende komitee van die TUT-raad, asook afgevaardigdes van die polisie en die departement van hoër onderwys sy kommer en teleurstelling oor die gebeure by die universiteit uitgespreek.
"Die VSR-verkiesings, wat deur die VSR-grondwet bepaal word, is deel van die jaarlikse studentekalender. Ek moet myself afvra wat op die spel is dat ons die dood van 'n student kan toelaat," het Masuku tydens die vergadering gesê.
Dr. Raletsatsi Moraka, adjunkvisekansellier van studente- en buitemuurse aangeleenthede, het verduidelik dat die voorval wat tot Monareng se dood gelei het glo gespruit het uit 'n beweerde tekort aan stembriewe.
Ondersoek ná plagiaat by NWU 'vorder soos beplan'
Dis omdat hierdie bedrywighede op kampusse toegelaat word en daar nie teen die moeilikheidmakers opgetree word nie, dat sulke dinge gebeur. Ek hoop nie hierdie student was een van die moeilikheidmakers nie, want my simpatie is besig om op te droog…
Hierdie student is nie "op" die kampus geskiet nie. Hy was buite in die straat, seker deel van die betogings. Ek sê nie dit is reg nie, maar wat soek hulle daar?
Raak ontslae van n studenteraad in geheel. Hulle ken in elkgeval net ongehoorsaamheid en aksies gelykstaande aan terroristiese gedrag. Is daar ooit wette wat hulle kan gehoorsaam? Studenteraad is net nog n verskoning en geleentheid om barbaars te raak wat duidelik, mense se lewens kos. Hulle het ANC as n leiende voorbeeld gehad, wat anders sal n mens dan verwag, want van beter weet hulle nie. Tot dan is dit beter om n studenteraad heeltemal te skrap.
Disipline dissipline !!!?. WANORDE
Daar is tyd en plek vir alles, raai,… as orde vereis,
gegevra word…. volg uitgejouery 'n gelag geskree.
Dan gebeur sulke dinge….JAMMER maar tewagte.
Gewoond daaraan? NEE!! ONTOELAATBAAR.
n Kollega wat jarre vir n onderneming werk en in sleutelposisies was en waarvan van die huidige werkers omtrent 20jaar elke dag saam die persoon werk word geskiet/sterf natuurlik/siekte………. en ons rou in die stilligheid en gaan aan met ons werk.